钦定古今图书集成/明伦汇编/官常典/第093卷 > 建安郡王士𡸕
## 钦定古今图书集成/明伦汇编/官常典/第093卷 > 建安郡王士𡸕

按《宋史》本传：“士𡸕字仰夫，太宗五世孙。初以荫补官，
累转太子率府副率。建炎初，隆祐太后幸洪州，敌奄
至，百司散走。士𡸕至一大船中，见二帝御容，负以走，
遇溃兵数百，同行至山中，众欲聚为盗，士𡸕出御容
示之曰：‘盗不过求食，为朝夕计耳，孰若仰给州县’？士
𡸕以近属谕之，必从。如此则今日不饥饿，后日不失
赏，是一举而两得也。”众听命，乃走谒太后虔州。会虔
民作乱，乡兵在外为应，与官军相持。士𡸕诣执政，谓
当请太后急肆赦，人知免死，庶可安集。又宜急谕城
中，城中定则外寇可弭。譬如服药，心腹已安，外御风
湿，乃馀事耳。赦既下，城中遂定。迁右监门卫大将军、
惠州防御使。绍兴二十一年卒，赠建宁军承宣使，追
封建安郡王。